मंुबई के कई पुराने कंुओं का पानी सूख गया है। इससे अनुमान लगता है। कि जलस्तर कितना नीचे चला गया है। जल स्तर गिरने का सबसे बड़ा कारण बड़े पैमाने पर आलीशान अट्टालिकाएं बनाए जाने के लिए खोदी गई गहरी बुनियादें हैं। बुनियादें खोदते समय निकले पानी को पंपिंग करके पक्के नालों के जरिए समुद्र में बहा देने के कारण जलस्तर नीचे गिर जाने की समस्या भयावह हुई है। दूसरी तरफ बरसात के पानी को भी पक्के नालों व नालियों के मार्फत समुद्र में बहा दिया जाता है। गोया, जब पानी जमीन पर बहेगा ही नहीं तो जमीन उसे सोखगी कैसे? और जमीन जलग्रहण ही नहीं करेगी तो जल स्तर बढ़ेगा कैसे? इस सिलसिले में मुंबई के पानी में भीतरी भण्डरों पर अध्ययन कर चुके भूगर्भ शास्त्री डॉ.ऋषीकेश सामंत का कहना है कि, ‘नई इमारतों की मंजूरी देने से पहले भूगर्भ जलस्तर की पड़ताल की जाए और यदि ऐसे स्थलों पर पीने योग्य पर्याप्त जल है तो इमारतें खड़ी करने की इजाजत नहीं दी जानी चाहिए।’ समुद्र का पानी स्वास्थ्य के लिए हानिकारक है। इसमें पाये जाने वाले विभिन्न तत्वों को पचाने की क्षमता शरीर में नहीं होती है। ये तत्व मनुष्य के शरीर में ऐसी बीमारियां पैदा करते हैं जो भारत में लाइलाज हैं। 1994 में लिए गए उपग्रह चित्रों से गहरे भूजल भण्डारों का पता चला था, लेकिन इनका उचित संरक्षण नहीं किए जाने से ये लगातार रीतते चले जा रहे है। 1924 के पहले तक मुंबई के उपनगरों में बड़ी मात्रा में हरियाली थी और खाली जमीन पर भी पक्की सड़क या खरंजे नहीं थे। नाले आदि भी कच्चे थे। बहुमंजिला भवनों का निर्माण भी कम था। गोया, तब इन नगरों में जल भण्डार भी खूब थे और जलस्तर ऊपर था। मुंबई जैसा हाल ही अन्य महानगरों का है। इस स्थिति में बदलाव भी आता नहीं दिख रहा है। इसलिए भारत को जरूरी है कि वह समुद्री जल को मीठे पानी में बदलने की प्रौद्योगिकी या तो स्वयं विकसित करे अथवा इजराइल जैसे देशों से हासिल करे।